На официалната интернет страница на Районен съд – Хасково е публикуван Годишният доклад за дейността за 2021 г., изготвен на основание чл. 80, ал. 1, т. 12 от Закона за съдебната власт от Административен ръководител – председател на Районен съд – Хасково.

В Доклада информация се съдържа информация за кадровото обезпечение на органа на съдебната власт, за постъпленията, образуването и движението на делата, обособени по видове и групи, за тяхното приключване и резултати от обжалването и протестирането на постановени съдебни актове, както и за натовареността на съдиите в РС - Хасково. Направена е съпоставка с данните от предходни периоди и са очертани някои тенденции и закономерности. Включена в доклада е и информация за дейността на държавните съдебни изпълнители, съдиите по вписванията, Бюро „Съдимост“, за извършени проверки на дейността, резултата от тях и предприетите мерки. Включени са също така данни и в други аспекти от дейността като инициативи, отчет на дейностите по изпълнение на комуникационната стратегия, както и информация за организация на дейността на Районен съд – Хасково в условията на пандемия. Обсъждането на Годишния доклад за дейността на РС – Хасково през 2021 г. ще се проведе от Общото събрание на РС – Хасково при спазване на действащите противоепидемични мерки на 04.02.2022 г. в Зала № 4 на Районен съд – Хасково и онлйан. След изчерпване на дневния ред на Общото събрание на РС – Хасково, представители на медиите ще имат възможност за въпроси към ръководството на РС – Хасково, като точният час и начинът на провеждане на срещата с представителите на медии ще бъде обсъден допълнително в зависимост от конкретната епидемична обстановка.

Накратко предоставяме следното резюме на информацията, съдържаща се в Годишния доклад за дейността на РС – Хасково през 2021 г.:

Според съдържащата се в уводната част на Доклада информация, Районен съд (РС) – Хасково е най-големият първоинстанционен съд в съдебния район на Окръжен съд (ОС) – Хасково, намиращ се в областния център, с район, обхващащ териториите на община Хасково, с население от общо 84 862 жители, Община Стамболово - 26 населени места с общо 6 142 жители, а Община Минерални бани - 12 населени места с общо 6 461 жители (по статистически данни на НСИ за населението към 31.12.2020 година). Щатът на Районен съд – Хасково към 01.01.2021 г. включва 10 щатни бройки за длъжността “съдия”, в т.ч. административен ръководител – председател, заемана от Пламен Стоянов Георгиев и една щатна бройка за заместник на административния ръководител – заместник – председател, заемана от съдия Даниела Колева Николова.

През отчетната 2021 година приключи обявения с Решение на Съдийската колегия на Висшия съдебен съвет по Протокол № 40/03.12.2019 г., обнародвано в ДВ, бр. 96/06.12.2019 г., на основание чл. 180 от ЗСВ, конкурс по реда на чл. 189, ал.1 и ал. 3 от ЗСВ за преместване и заемане на щатни бройки за длъжността „Съдия“ в районните съдилища, в това число и на незаетата към този момент 1 щатна бройка в Районен съд–Хасково. След класиране на кандидатите в конкурса, с Решение на СК на ВСС по Протокол № 22 от 08.06.2021 г., Христина Запрянова Жисова – прокурор в Районна прокуратура – Хасково, беше преместена на основание чл.160 и чл. 193 ал. 3 от ЗСВ, във връзка с §72 ал.1 от ПЗР към ЗИД на ЗСВ /ДВ, бр.11/07.02.2020 година/ на длъжност „съдия“ в Районен съд – Хасково, считано от датата на встъпване в длъжност. Христина Запрянова Жисова встъпи в длъжността „съдия“ на 19.07.2021 година на проведено Общо събрание на Районен съд – Хасково, по реда на чл. 161, ал. 3, вр. ал. 2 и ал. 1, вр. чл. 157, ал. 1 и ал. 2, вр. чл. 155 от ЗСВ.

Поради факта на изтичане на срока на командироване, на основание Заповед № АД – 163 от 29.06.2020 г. и Заповед № АД – 164 от 29.06.2020 г. на Административен ръководител – председател на Окръжен съд – Хасково, на младшите съдии от Окръжен съд – Хасково - Милуш Цветанов и Мария Иванова-Георгиева в Районен съд–Хасково, от месец юли 2021 г. съдиите в РС – Хасково работят в непълен състав, предвид продължаващото отсъствие на съдия Павлина Господинова, командирована, на основание заповед на Председателя на Върховния административен съд на Република България, издадена по реда на чл. 227 от ЗСВ в Административен съд – Хасково, считано от 01.10.2018 г. и към настоящия момент.

Щатът на Районен съд – Хасково включва 3 щатни бройки за длъжността “съдия по вписванията”, всички заети през 2021г. и две щатни бройки за длъжността „държавен съдебен изпълнител“.

Към 31.12.2021 г. Районен съд–Хасково по щатно разписание е разполагал с 34 щатни бройки за съдебни служители, като администрацията на РС – Хасково по щатно разписание се състои от обща и специализирана администрация.

През 2021 г. в Районен съд – Хасково са постъпили общо 4 409 дела, от които 4 397 са новообразувани (в това число - 12 дела - върнати за ново разглеждане под нов номер и 6 дела повторно внесени и образувани под нов номер след прекратяване на съдебното производство) и 12 броя дела продължаващи под същия номер. През 2021 г. 3 030 са новообразуваните граждански и административни дела, а 1 367 броя са новообразуваните наказателни дела.

Налице е спад на постъпленията през 2021 г. спрямо предходните три отчетни периода, като в сравнителен план – през 2021 г. са постъпили 33 по – малко дела спрямо 2020 г., и значително по - малко спрямо 2019 г., а именно с 1086 дела и 419 дела по - малко спрямо 2018 г.

През отчетния период общият брой на делата за разглеждане е 5 176 дела, от които 3 677 граждански и административни дела и 1 499 наказателни дела.

В края на отчетния период са останали общо 712 несвършени дела, от които 584 граждански и административни дела и 128 наказателни дела. Този общ брой е с 55 броя дела по-малко, в сравнение с предходния отчетен период – 2020 година, с 5 броя повече в сравнение с останалите несвършени през 2019 г. и със 133 броя дела повече в сравнение с останалите несвършени през 2018 г., като този показател, според председателят, намира съвсем естествено обяснение в ситуацията в страната във връзка с продължаващото разпространение на заразно заболяване и действащите правила и мерки за работа на съдилищата в условия на пандемия, засегнало в значителна степен съдии и и съдебни служители в органа на съдебната власт. Казано по – друг начин, въпреки въздействието на този основен и на други фактори, приключените дела в рамките на отчетния период са значителен брой, а делът на останалите несвършени към края на 2021 г. недотам отклоняващ се от този през изминалия на фона на изключително високата натовареност през последните години и особено през 2019 г.

През отчетния период пред въззивната инстанция са обжалвани 252 от общия брой постановени актове по свършени граждански и административни дела, което съставлява 8,14 %. В сравнителен план, този процент бележи ръст спрямо предходните три отчетни периоди, когато същият е бил: през 2020 г. – 7,61%, през 2019г. - 4,2%, а през 2018г.– 6,77%. Обжалвани, респ. протестирани са и общо **135** съдебни акта,постановени понаказателни дела, което съставлява 9,85 % от общия брой постановени актове по наказателни дела. Този процент бележи спад спрямо предходните три години, когато през 2020г. е бил 17,35 % ; през 2019г. е бил 13,56%, а за 2018г. е бил 15,62%.

**Общата натовареност по щат през 2021 г. на съдиите в Районен съд – Хасково**, изразена в брой дела за разглеждане месечно от един магистрат, е **43,13**, а изразена в брой дела свършени месечно от един магистрат – **37,20.**

Отчитайки, че не през цялата 2021 г. съдиите са работели в пълен състав действителната натовареност през 2021 г. на съдиите в Районен съд – Хасково, изразена в брой дела за разглеждане месечно от един магистрат, е 44,14, а изразена в брой дела свършени месечно от един магистрат – 38,07 дела.

През отчетния период - 2021 година в Съдебно-изпълнителна служба (СИС) при Районен съд - Хасково са образувани изпълнителни дела по видове вземания, както следва: за вземания в полза на държавата, в началото на 2021 г. изпълнителните дела са били 807 бр. за 603 948 лева, образувани изпълнителни дела – 340 броя за 122 541 лева; за вземания в полза на юридически лица и търговци в началото на 2021 г. изпълнителните дела са били 200 бр. за 28 306 811 лева, образувани изпълнителни дела през периода – 0 броя за 0 лева и за вземания в полза на граждани в началото на 2021 г. изпълнителните дела са били 676 броя за вземания общо в размер на 176 544 лева, а образувани през 2021 г. - 42 броя за 120 741 лв лева.

През отчетния период съдиите по вписванията при Районен съд Хасково са извършили 8598 броя вписвания, отбелязвания и заличавания и са издали 3953 броя преписи, удостоверения и други справки.

През 2021г. от Бюро „Съдимост“ в Районен съд – Хасково са издадени 4692 свидетелства за съдимост, 7487 справки за съдимост, или общо 12179 свидетелства и справки за съдимост.

През отчетния период не са извършени планови проверки от Инспекторат към ВСС, Инспекторат по ЗСВ към Министъра на правосъдието, Окръжен съд – Хасково или други контролни органи.

През отчетния период отново въздействие в показателите на работа в РС – Хасково, касаещи не толкова срочността на разглеждане на делата и натовареността на съдиите и донякъде качеството на съдебните актове, а най – вече върху цялостното усещане в работната атмосфера, отново оказа разпространението на заразно заболяване – COVID-19, причинявано от коронавирус /SARS CoV 2/ и прогласената от СЗО на ООН и нестихваща пандемия, довело до обявяване с Решение на Народното събрание на Република България от 13.03.2020 г. извънредно положение в страната, а след това и към настоящия момент – на извънредна епидемична обстановка със заповеди на Министъра на здравеопазването.

И през 2021 година продължи действието на издадените през предходната 2020 година заповеди на Адм.ръководител – председател на Районен съд – Хасково във връзка с организацията на работа в органа на съдебната власт в условията на пандемия и обявената със заповеди на Министъра на здравеопазването извънредна епидемиологична обстановка, а именно – Заповед №АД – 61/14.05.2020 година и Заповед № АД -153/16.11.2020 година на Адм.ръководител – председател на Районен съд – Хасково.

Със Заповед № АД – 18/11.02.2021 година на Адм.ръководител – председател на Районен съд – Хасково, предвид актуалната епидемиологична обстановка и при спазване на действащите Правила и мерки за работа на съдилищата в условията на пандемия, приети от СК на ВСС, бе разпоредено считано от 15.02.2021 г. всички книжа, адресирани до Районен съд – Хасково да се приемат на Регистратура на Районен съд–Хасково - каб./ст. №11, на ет.1 на Съдебна палата–Хасково с работно време за граждани, в това число и представители на ЮЛ и адвокати: сутрин от 9:00 ч. до 12:00 ч. и следобед от 14:00 ч. до 17:00 ч., като през времето от 08:00 ч. до 09:00 ч. и от 12:00 ч. до 14:00 ч. да се извършва основна дезинфекция на общите части и помещенията с обществен достъп; през целия работен ден с необходимото спазване на интервалите за дезинфекция да се приемат на Регистратура на Районен съд – Хасково всички постъпили книжа, от органите на съдебната власт, както и постъпили по пощата и куриер, в това число и постъпилите по ел. поща или факс, както и исканията, молбите, заявленията и преписките, по които следва да се произнесе дежурен съдия, съгласно “Вътрешните правила за разпределение на делата в Районен съд – Хасково на принципа на случайния подбор”; служителите на Регистратура в РС – Хасково да не извършват едновременно обслужване на повече от едно лице (задължително с лични предпазни средства, в т.ч. – защитна маска за лице), като останалите лица изчакват реда си за обслужване в коридора при спазване на задължителна физическа дистанция.

Предвид направените с решение по Протокол № 21 от заседание на Съдийската колегия на Висш съдебен съвет, проведено на 01.06.2021 г. изменения и допълнения на приетите Правила и мерки за работа на съдилищата в условията на пандемия, съобразно продължаващата извънредна епидемична обстановка и конкретната ситуация по отношение необходимостта от обезпечаване на работния процес и организацията на работа в РС – Хасково с утвърждаване на правила и мерки за работа на Районен съд–Хасково в условията на пандемия беше издадена Заповед № АД – 88/04.06.2021 година на Адм.ръководител – председател на Районен съд – Хасково, с която регламентира прилагане на актуализирани правила и мерки за работа на районен съд – Хасково в условията на пандемия.

По същество в цитираната заповед намери отражение изменението в приетите от Съдийската колегия на Висш съдебен съвет Правила и мерки за работа на съдилищата в условията на пандемия и с нея бяха премахнати ограниченията и бе улеснен достъпът до съдебните помещения, ползвани от Районен съд – Хасково, в това число до съдебните зали при провеждане на открити съдебни заседания, като участниците по насрочените дела, следваше да влизат в същите при спазване на действащите към съответния период противоепидемични мерки, въведени със заповед на министъра на здравеопазването. Бе разрешен отново достъп до деловодствата на повече лица, но при спазване на дистанция, съгласно указанията на здравните органи; беше премахнато ограничението за ползване на всички пейки, бюра, столове и други в коридорите на органа на съдебната власт. Наред с това, се измени режима на достъп в съдебните зали на журналисти, който започна да се осъществява без предварителна заявка, но при стриктно спазване на указанията на здравните органи за ограничаване разпространението на заболяването, както и на приетите от СК на ВСС Правила и мерки за работа на съдилищата в условията на пандемия. Бе отменено ограниченото работно време за работа на деловодствата, в това число Бюро съдимост и Съдебно изпълнителна служба с граждани и адвокати, както и извършване на основна дезинфекция на общите части и помещенията с обществен достъп през времето от 08:00 до 09:00 часа и от 12:00 до 14:00 часа. Наред с това, отпадна и ограничението за работата на службите от общата администрация с вещи лица, съдебни заседатели, граждани и адвокати да се извършва по определен работен график.

И през настоящия отчетен период продължи ползването, след съгласуване с Окръжен съд – Хасково на Съдебна зала № 1 с цел провеждане на съдебни заседания с използване на видеоконферентна връзка или други електронни приложения със Сектор „Арести“ и местата за изтърпяване на наказания „лишаване от свобода“ с цел намаляване на рисковете от разпространение на заразното заболяване, както и на оборудваната с технически средства, осигуряващи възможност за осъществяване на видеоконферентна връзка с използване на мобилни приложения Съдебна зала № 4 на Районен съд – Хасково, съобразявайки актуалните законови положения и произнасянето на Конституционния съд на Република България при разглеждане на наказателни дела.

Дейността на Районен съд – Хасково, както в предходните, така и през отчетната 2021 г. е оценена от председателя на РС - Хасково като ефективна на фона на продължаващите предизвикателства от различен характер, пред които органът на съдебната власт бе изправен в обсъждания период. Част от тях, вече системно за РС – Хасково, е прието, че са свързани с отсъствие на съдии, държавни съдебни изпълнители, съдии по вписванията и съдебни служители, поради различни причини и повишената на моменти в резултат на това натовареност. Друга част през този период се отнасят до повторното въвеждане в експлоатация в РС – Хасково на Единната информационна система на съдилищата и с необходимостта от непрекъснато адаптиране на организацията на дейността на РС – Хасково през време на пандемия, съобразено с отделните пикове на заболяването в страната и региона и с кадровите проблеми в органа на съдебна власт, породени от отсъстващи, поради инфектиране или поставяне в изолация, съдии и съдебни служители. Успешното протичане на тези процеси, според административния ръководител на Съда, бе обезпечено от самосъзнанието на онези, които следваше да прилагат мерките за работа, което и през 2021 г. бе на необходимото високо ниво. Въпреки трудностите в дейността, свързани със случаите на заболели магистрати, държавни съдебни изпълнители и съдебни служители, въпреки работата в намален състав през определен период от време, в доклада за 20201 г., председателят на РС – Хасково е изразил удовлетворение от резултатите от свършената работа. От друга страна, продължаващото прилагане на мерките за работа на съдилищата в условията на пандемия и през 2021 г. е налагало поддържане на физическа изолация по работни места в рамките на възможното и е обусловило невъзможността за подновяване на отделни инициативи, прекъснати през 2020 г. и провеждане на нови такива, но се изразява надежда тези да бъдат предолени.

Въпреки всичко, дейността на РС – Хасково от гледна точка срочността и качеството на правосъдие и предлаганите услуги за физически и юридически лица, е на ниво, което според ръководството на РС – Хасково може да се приеме за високо на фона на продължаващата и през 2021 г. ситуация и работна обстановка в условията на пандемия.